Dringende optrede sodat klasse by TUT kan hervat | Maroela Media
‘n Bus het op 9 September 2014 by TUT uitgebrand tydens studentebetogings oor NSFAS Foto aan Maroela Media verskaf
“Die TUT is bewus daarvan dat die meerderheid van ons studente besorg is oor die ontwrigting aan hul studies wat deur die betogings veroorsaak word,” het Willa de Ruyter, woordvoerder van die TUT, in ŉ verklaring gesê. “Die universiteit doen dringend stappe om seker te maak dat die akademiese program ongehinderd kan voortgaan sodat die studente hul jaar suksesvol kan voltooi.”
Sy sê die universiteit is steeds toegewyd om in gesprek te tree met die studenteleiers en onderhandelinge duur voort.
Die Verteenwoordigende Studenteraad (VSR) het Donderdag gesê die betoging sal voortduur totdat die studente anders besluit. Mboniseni Dladla, VSR-president, het gesê die studente kan nie met uitsetting uit die instansie se koshuise gedreig word nie. “Geen leuens wat deur die woordvoerder van die universiteit versprei word, kan ernstig opgeneem word nie,” het Dladla gesê. “Ons het met ons prokureurs gepraat en kan alle TUT-studente verseker dat die dreigemente nie tot vervulling sal kom nie.”
Die instansie moes Donderdag weer sy deure sluit ná studente amok gemaak het op die twee kampusse. Die betogers het onder andere een van die busse aan die brand gesteek. Klik hier om foto’s te sien. Klasse is Dinsdag en Woensdag opgeskort weens studentebetogings oor ŉ tekort aan fondse in die finansiële hulpskema vir studente (NSFAS). TUT-personeel het Woensdag teruggekeer werk toe, maar is Donderdag aangesê om vir hul eie veiligheid weg te bly van die kampus af.